b'\n_START_ARTICLE_\nKamnina\n_START_PARAGRAPH_\nKamn\xc3\xadna (tudi kamen\xc3\xadna) je trden naraven skupek mineralov in/ali mineraloidov._NEWLINE_Iz kamnine je sestavljen Zemljin zunanji trdni sloj \xe2\x80\x93 litosfera. Kamnine se po na\xc4\x8dinu nastanka razvr\xc5\xa1\xc4\x8dajo v tri skupine: magmatske, sedimentne in metamorfne kamnine.  Znanost, ki preu\xc4\x8duje kamnine, se imenuje petrologija, ki je klju\xc4\x8dna veja geologije.\n_START_SECTION_\nRazvr\xc5\xa1\xc4\x8danje kamnin\n_START_PARAGRAPH_\nKamnine se najpogosteje razvr\xc5\xa1\xc4\x8dajo po mineralni in kemijski sestavi, velikosti in teksturi delcev sestavin in procesih, v katerih so nastale. Pretvarjanje ene vrste kamnin v drugo je opisano z geolo\xc5\xa1kim modelom, ki se imenuje kamninski krog.\n_START_SECTION_\nMeteoriti\n_START_PARAGRAPH_\nPoseben primer kamnin so meteoriti, ki prihajajo iz vesolja in so ostanki prvobitnih gradiv son\xc4\x8dnega sistema. Vsebujejo veliko mineralov, ki jih v kamninah zemeljskega izvora ni mogo\xc4\x8de najti. Po vsebnosti mineralov se delijo na kamnite meteorite, ki predstavljajo 94% vseh meteoritov in vsebujejo predvsem piroksenske, olivinske in plagioklazne minerale, in kovinske meteorite, ki so zgrajeni predvsem iz \xc5\xbeelezovih in nikljevih mineralov kamacita (\xce\xb1-(Fe,Ni)) in tenita (\xce\xb3-(Fe,Ni)), in me\xc5\xa1ane kamninsko-kovinske meteorite, ki vsebujejo obe vrsti gradiv. Velikost meteoritov je zelo zazli\xc4\x8dna: mikrometeoriti imajo premer do nekaj milimetrov, veliki meteoriti pa lahko tehtajo tudi ve\xc4\x8d ton.  Na \xc5\xa0vedskem so odkrili nekaj sto milijonov let stare fosilne meteorite. _NEWLINE_Tektiti so kak\xc5\xa1en centimeter velike steklene tvorbe, ki so zemeljskega izvora, vendar so nastale pri padcu meteoritov zaradi taljenja zemeljskih kamnin in hitrega ohlajanja na zraku. Pod vplivom visokega tlaka in temperature pri padcu meteorita so nastai tudi impaktiti, na primer sueviti,  ki so nastali okoli meteoritskega kraterja s sintranjem raztaljenih in nerazteljenih delcev obstoje\xc4\x8de zemeljske kamnine.'